Graafstroom

**Graafstroom** is 'n veurmaolege gemeinte in de Nederlandse provincie Zuid-Holland, in de Alblasserweerd. De gemeinte, die 'n klein tiendoezend inwoeners had, bestoont oet 'n aontal dörper die in lintbebouwing um 't gelieknaomeg kenaal ligke, in 't verlèngde vaanein (zuug oonder). In 2013 fuseerde de gemeinte mèt Liesveld en Nieuw-Lekkerland tot de nui gemeinte Molenwaard.

## Insignes
Umtot 'n combinatie vaan de zeve aw gemeintewaopes zoe good wie oonmeugelek waor, besloot me vaan e nui waope te make. Dit liet ziech zoe besjrieve: vaan goud, mèt drei dweersbalke vaan azuur, de boveste en oonderste gegolf. Dit waope stèlt de geografie vaan de gemeinte veur, mèt d'n Alblas, de Graafstroom en de Goudriaan. De middeste weurt um zie mie kenaalechteg veurkoume es rechte balk geteikend.

't Veendel is natuurlek gebaseerd op 't waope.

## Plaotse

De gemeinte umvatde de volgende kerne en naobersjappe:

* Bleskensgraaf
** Abbekesdoel
** Heulenslag
** Hofwegen
* Brandwijk
** De Donk
** Gijbeland
* Goudriaan
* Molenaarsgraaf
** Vuilendam
* Ottoland
** Vuilendam
* Oud-Alblas
** Noordzijde
** Kooiwijk
* Wijngaarden

## Aonzien
Wie de gansen Alblasserweerd waor de gemeinte waterriek en wie 't groetste deil vaan de streik is ze agrarisch vaan karakter, mèt groete weilen, brei slote en kenale en väöl windmeules. Alle dörpskerne höbbe 't karakter vaan lindörp, oetgestrek langs brei vaarte. De drei groetste waterluip zien d'n Alblas, de Graafstroom en de Goudriaan. De ierste twie ligke in 't verlèngde vaanein, al is d'n Alblas väöl krommer. Aon de noordkant vaan deze stroum ligke vaan wes nao oos Oud-Alblas-Noordzijde, Heulenslag, Bleskensgraaf-dörp, Gijbeland en Ottoland-zoord; aon de zuidkant vint me Oud-Alblas-dörp, Abbekesdoel, Hofwegen, Molenaarsgraaf en Ottoland-zuid. 't Ein dörp geit dus ummer naojeloes euver in 't aandert. 't Dörp en 't water Goudriaan ligke oostelek vaan Ottoland, e bitteke wijerop. Allein Wijngaarden en Brandwijk-dörp ligke gans boete de doorloupende lintbebouwing.

't Aontal rieksmonuminte waor besjeie: 87 in de ganse gemeinte.

## Historie
### Vörming
De gemeinte oontstoont in 1986, bij 'n gemeinteleke herindeiling in gans de regio. Sommege vaan de gemeintes hadde zelf ieder annexaties achter de rögk. De complete annexatiehistorie zuut zoe oet:

* Graafstroom (gevörmp 1986)
** Bleskensgraaf en Hofwegen (gevörmp 1855)
*** Bleskensgraaf
*** Hofwegen
** Brandwijk
** Goudriaan
** Molenaarsgraaf
** Ottoland
*** Laagblokland (opgeheve 1857)
** Oud-Alblas
** Wijngaarden

Wijer woorte klein deile vaan de aw gemeintes bij buurgemeintes geveug, en kraog Graafstroom zelf e deile vaan de toen ouch opgeheve gemeintes Giessenburg (dörpskern nao Giessenlanden), Groot-Ammers, Langerak en Streefkerk (dörp in alle drei gevalle nao Liesveld).

### Fusie
De fusie mèt Liesveld en Nieuw-Lekkerland, die op 1 jannewarie 2013 in wèrking traoj, waor sinds jaore in veurbereiing. De nui gemeinte geit Molenwaard heite en weurt op 1 jannewarie 2013 ingestèld.

### Börgemeisters
In zie kort bestoon heet de gemeinte Graafstroom veer börgemeisters gehad.

## Bronne
*Veur dit artikel is oonder mie gebruuk gemaak vaan [[:nl:Graafstroom]] en [[:nl:Lijst van burgemeesters van Graafstroom]].*


## Externe link
* Site vaan de gemeinte